钦定古今图书集成/明伦汇编/氏族典/第246卷 > 张炤
## 钦定古今图书集成/明伦汇编/氏族典/第246卷 > 张炤

按《元史张炤传》：“炤字彦明，济南人。父信，以商贾起家，
赀雄于乡。壬辰岁饥，出粟赈贷，乡人赖以全活。炤幼
颖悟力学，始补吏济南。中统元年，辟为中书省掾，俄
迁右司提控案牍。四年，出为山东东路大都督府员
外郎。至元四年，转陕西五路西蜀四川行中书省左
右司员外郎。八年，进阶奉训大夫，知兖州事。十一年”，
改授淮西等路行中书省左右司郎中。丞相阿塔海
领军进攻瓜洲、镇江，炤运粮储，给战具凡二年，赞画
之力居多。十三年，升太中大夫、扬州路总管府达鲁
花赤，商议行中书省事。时行省在扬州，据南北要津
炤，抚绥劳来，上下安之。十六年，改镇江路总管府达
鲁花赤，谢病归。二十一年，起为东昌路总管。莅政二
年，吏民畏服，以治最称。二十五年，卒，追封清河郡侯，
谥敬惠。子用中，沂州山场同提举。